**Elevandiluurannik** (ametlikult **Côte d'Ivoire'i Vabariik** [kot-divu'aar]) on riik Lääne-Aafrikas Guinea lahe põhjarannikul. 

Riik piirneb läänes Libeeria ja Guineaga, põhjas Mali ja Burkina Fasoga ning idas Ghanaga. 

Iseseisvumise ajal oli tegemist ühega õitsvamatest Lääne-Aafrika maadest, hiljem on riigi majandust räsinud korruptsioon ja kaks kodusõda.

Nimi
----

"Côte d'Ivoire" tähendab prantsuse keeles elevandiluurannikut. Vahetevahel on kasutatud ka tõlget *Vandlirannik*. Maa on saanud nime kunagise tähtsaima ekspordiartikli elevandiluu ehk vandli järgi. 

President Félix Houphouët-Boigny tegi 1985. aastal korralduse, et nime "Elevandiluurannik" tohib kasutada ainult prantsuskeelsena ning seda ei tohi tõlkida. Teiste nimede ja tõlgete kasutamine on riigis karistuse ähvardusel keelatud. 

Riigi tavanimi eesti keeles on *Elevandiluurannik*, diplomaatilises kontekstis peetakse sobivaks ka nime *Côte d'Ivoire*.

Asustus
-------

Riigi suurim linn on Abidjan, kus elas 2014. aasta andmetel 4 395 243 inimest.

Haldusjaotus
------------

Elevandiluuranniku ringkonnad
Riik jaguneb 14 ringkonnaks, mis omakorda jagunevad 31 piirkonnaks:

1. Abidjani ringkond
2. Alam-Sassandra ringkond
3. Comoé ringkond
4. Denguélé ringkond
5. Gôh-Djiboua ringkond
6. Lacsi ringkond
7. Lagunesi ringkond
8. Montagnesi ringkond
9. Sassandra-Marahoué ringkond
10. Savanesi ringkond
11. Vallée du Bandama ringkond
12. Woroba ringkond
13. Yamoussoukro ringkond
14. Zanzani ringkond

2011. aastani oli riik jaotatud 19 piirkonnaks, mis omakorda jagunesid 58 departemanguks:

1. Agnébi piirkond
2. Alam-Sassandra piirkond
3. Bafingi piirkond
4. Denguélé piirkond
5. Dix-Huit Montagnesi piirkond
6. Fromageri piirkond
7. Kesk-Cavally piirkond
8. Kesk-Comoé piirkond
9. Lacsi piirkond
10. Lagunesi piirkond
11. Lõuna-Bandama piirkond
12. Lõuna-Comoé piirkond
13. Marahoué piirkond
14. Nzi-Comoé piirkond
15. Savanesi piirkond
16. Zanzani piirkond
17. Vallée du Bandama piirkond
18. Worodougou piirkond
19. Ülem-Sassandra piirkond

Poliitika
---------

2010. aasta presidendivalimised kaotanud Laurent Gbagbo keeldus võimult lahkumast ning alanud rahutuste käigus tapsid senisele presidendile ustavad väed valimiste võitjaks kuulutatud opositsioonipoliitiku Alassane Ouattara poolehoidjaid. Valimiskomitee sõnul sai opositsioonipoliitik, endine peaminister Alassane Ouattara, teises valmisringis 54 protsenti häältest. Elevandiluurannikul olid need üle kümne aasta esimesed presidendivalimised. Kuigi Ouattarat pidasid Elevandiluuranniku seaduslikuks presidendiks ÜRO, USA, Euroopa Liit, Prantsusmaa ja Aafrika Liit, keeldus ametis olev riigipea Laurent Gbagbo võimult lahkumast. 

Riigist põgenes enam kui 400 000 inimest ning ÜRO andmetel tapeti 2010. aasta novembrikuiste presidendivalimiste järel vähemalt 410 inimest.

Riigi lõunaosa hoidsid enda kontrolli all Gbagbo väed ja põhjaosa Alassane Ouattara poolehoidjad. Viimased saavutasid ülekaalu ning 11. aprillil 2011 vangistasid Alassane Ouattarale ustavad väed presidendipalee keldrisse varjunud Gbagbo.

Majandus
--------

Elevandiluurannikul toodetakse enam kui kolmandik maailma kakaoubadest. 2006. aastal andis Elevandiluurannik umbes 40 protsenti maailma kakaotoodangust, aga kodusõjajärgsetel aastatel soiku jäänud investeeringute tõttu on toodang langemas.

Elevandiluurannik ja Eesti
--------------------------

2006. aasta augustis sattus Paldiski sadamast väljunud tankerilt Probo Koala Abidjani lähedal asuvale prügimäele mürgiseid jäätmeid, mille tagajärjel suri 15 inimest ja tervisekahjustusi sai 4000–5000 inimest. Hollandi prahtijafirma Trafigura maksis Elevandiluuranniku valitsusele hüvitist 198 miljonit USA dollarit ning valitsus loobus edasistest nõuetest Trafigura vastu.

Vaata ka
--------

* Ivoirité
* Elevandiluuranniku Jalgpalliliit

Viited
------

1. ↑  Population by Country (2020). Worldometer.
2. ↑  Maailmapanga andmebaas, vaadatud 22.10.2018.
3. ↑

Välislingid
-----------

 Elevandiluurannik – kasutusnäited, päritolu, sünonüümid ja tõlked Vikisõnastikus

Aafrika maad

**Iseseisvad riigid:** Alžeeria | Angola | Benin | Botswana | Burkina Faso | Burundi | Djibouti | Egiptus | Ekvatoriaal-Guinea | Elevandiluurannik | Eritrea | Etioopia | Gabon | Gambia | Ghana | Guinea | Guinea-Bissau | Kamerun | Keenia | Kesk-Aafrika Vabariik | Komoorid | Kongo Vabariik | Kongo Demokraatlik Vabariik | Lesotho | Libeeria | Liibüa | Lõuna-Aafrika Vabariik | Lõuna-Sudaan | Madagaskar | Malawi | Mali | Maroko | Mauritaania | Mauritius | Mosambiik | Namiibia | Niger | Nigeeria | Roheneemesaared | Rwanda | Sambia | São Tomé ja Príncipe | Senegal | Seišellid | Sierra Leone | Somaalia | Sudaan | Svaasimaa | Zimbabwe | Tansaania | Togo | Tšaad | Tuneesia | Uganda  

 **Sõltuvad alad:** Briti India ookeani ala | Ceuta | Chafarinase saared | Kanaari saared | Madeira | Mayotte | Melilla | Peñón de Alhucemas | Peñón de Vélez de la Gomera | Réunion | Saint Helena  

 **Tunnustamata riigid ja okupeeritud alad:** Edela-Somaalia | Jubaland | Lääne-Sahara | Puntland | Somaalimaa

 **Aafrika maad** | Aasia maad | Austraalia ja Okeaania maad | Ameerika maad | Euroopa maad